Skibet Magni R sejler nu og det næste lange stykke tid i pendulfart mellem Læsø og Frederikshavn med sand fra havbunden. Det er det første synlige tegn på, at arbejdet med havneudvidelsen er gået i gang. - Det er en længe ventet milepæl, vi nu har nået med den fysiske opstart. Vi mødes næsten dagligt med spørgsmål omkring udviklingen i projektet, og det har været svært at forklare i offentligheden, hvad der foregår af arbejde bag kulisserne, derfor vil vi nu glæde os til at se den fysiske udvikling omkring byggeriet, udtaler administrerende direktør Mikkel Seedorff Sørensen. Man forventer at indpumpe omkring 10.000 m3 sand i døgnet, hvilket i perioden frem til 14. april 2016 vil udgøre ca. 450.000 m3 sand til opfyldning af baglandsareal. Det svarer til 22.500 lastbiltræk med sand. Herudover tilføres 80.000 m3 sand fra farvandet ved Læsø, som skal bruges til etablering af sydmolen. Når etape 1 er færdigbygget, vil der i alt være flyttet ca. 2,5 mio. m3 sand.

Referat:
Der bliver nu pumpet millioner af kubikmeter sand op fra havbunden for at blive dumpet igen ved havneudvidelsen i Frederikshavn.